RHAN 7

GORFODI

Hysbysiadau gwybodaeth

Pŵer i wneud gwybodaeth yn ofynnol
111
1
Mae’r adran hon yn gymwys pan fo—
a
yr awdurdod cynllunio perthnasol yn ystyried y gallai trosedd o dan adran 103 neu 104 fod wedi ei chyflawni ar y tir neu mewn cysylltiad â’r tir yn ei ardal;
b
Gweinidogion Cymru yn ystyried y gallai trosedd o dan adran 103 neu 104 fod wedi ei chyflawni ar dir yng Nghymru neu mewn cysylltiad â thir yng Nghymru;
c
Gweinidogion Cymru yn ystyried y gallai trosedd o dan adran 103 neu 104 fod wedi ei chyflawni yn ardal forol Cymru neu mewn cysylltiad ag ardal forol Cymru.
2
Caiff yr awdurdod cynllunio perthnasol gyflwyno hysbysiad gwybodaeth i unrhyw berson—
a
sy’n berchen ar y tir neu’n ei feddiannu neu sydd ag unrhyw fuddiant arall ynddo, neu
b
sy’n cynnal gweithrediadau ar y tir neu sy’n ei ddefnyddio at unrhyw ddiben.
3
Caiff Gweinidogion Cymru gyflwyno hysbysiad gwybodaeth i unrhyw berson—
a
sy’n berchen ar y tir neu’n ei feddiannu neu sydd ag unrhyw fuddiant arall ynddo,
b
sy’n cynnal gweithrediadau ar y tir neu sy’n ei ddefnyddio at unrhyw ddiben, neu
c
sy’n cynnal gweithrediadau yn ardal forol Cymru.
4
Rhaid i’r hysbysiad gwybodaeth—
a
pennu’r materion y mae’r awdurdod cynllunio, neu Weinidogion Cymru, yn ystyried y gallent fod yn drosedd, a
b
ei gwneud yn ofynnol i’r person y’i cyflwynir iddo (“y derbynnydd”) roi’r wybodaeth a bennir yn yr hysbysiad, i’r graddau y bo’r derbynnydd yn gallu gwneud hynny.
5
Yr wybodaeth y caniateir ei phennu yn yr hysbysiad yw gwybodaeth ynghylch—
a
unrhyw weithrediadau sy’n cael eu cynnal,
b
unrhyw ddefnydd o dir,
c
unrhyw weithgareddau eraill sy’n cael eu cynnal, a
d
unrhyw fater sy’n ymwneud â darpariaethau gorchymyn cydsyniad seilwaith.
6
Rhaid i hysbysiad gwybodaeth hysbysu’r person y’i cyflwynir iddo am ganlyniadau tebygol methu ag ymateb i’r hysbysiad ac, yn benodol, y gellir cymryd camau gorfodi.
7
Rhaid i dderbynnydd hysbysiad gwybodaeth gydymffurfio â gofynion yr hysbysiad drwy roi’r wybodaeth ofynnol yn ysgrifenedig i’r awdurdod cynllunio perthnasol, neu os rhoddwyd yr hysbysiad gan Weinidogion Cymru, i Weinidogion Cymru.
A. 111 ddim mewn grym ar y Cydsyniad Brenhinol, gweler a. 147(2)